- Jeg føler, vi bliver straffet for noget, mine såkaldte forældre gjorde dengang, siger 31-årige Sheryll Dufke.

Du er ikke dansk statsborger, og du har aldrig været det.

Den besked ramte Sheryll Dufke onsdag eftermiddag, mens hun var omringet af børn på sit arbejde i Børnehaven Nyrup i Helsingør. Og det på trods af, at hun i 27 år har haft et dansk pas.

- Det kom som et chok. Jeg satte mig bare ud i bilen, og så græd jeg, fortæller 31-årige Sheryll Dufke, der er født i Filippinerne, men kom til Danmark, da hun var fire år gammel.

Med falske forældre til Danmark

Dengang fik hun sit danske statsborgerskab under forudsætning af, at hun kom til landet med sine forældre.

En filippinsk mor og en dansk far, der forelskede sig i hinanden og ville starte et liv sammen i Danmark. Dog skulle det senere vise sig, at de havde forfalsket Sherylls papirer og i virkeligheden ikke var hendes rigtige forældre.

Sheryll Dufkes historie blev foldet ud i et program af dokumentarserien ’De brændte børn’, der blev vist på TV 2 i august. Her forsøger Sheryll at finde svar på spørgsmål, som har plaget hende i mange år. Heriblandt om hun bare var en brik i et spil, der gav den kvinde, hun troede var hendes mor, adgang til Danmark.

'De brændte børn' I dokumentarserien 'De brændte børn' tager Lisbeth Zornig Andersen fire modige danskere tilbage til barndommen for at få svar på de spørgsmål, de har båret rundt på hele deres liv. Sæson 3, som Sheryll Dufke medvirkede i, blev sendt på TV 2 i august og september 2017.

I foråret under optagelserne til tv-programmet mistede en kvinde med en lignende historie grundlaget for sit statsborgerskab, og derfor blev Sheryll Dufke gjort opmærksom på, at hendes medvirken i programmet kunne have de samme konsekvenser for hende.

Men Sheryll ville gerne slutte fred med sin barndom, som var præget af massive løgne og svigt fra den familie, hun havnede i. Derfor valgte hun at fortsætte optagelserne og søgte med hjælp fra en advokat bekræftelse på, om de papirer, der gav hende adgang til Danmark, var ugyldige.

- Jeg kunne måske godt have lukket øjnene for det, der er sket. Jeg havde jo mit statsborgerskab. Men jeg ville gerne have ryddet op i min fortid og gøre det rigtigt, så jeg ikke er her ulovligt, siger Sheryll Dufke.

Søn på 11 følger med

Egentlig forventede Sheryll Dufke først at få svar til sommer, men afgørelsen fra Udlændinge- og Integrationsministeriet landede onsdag med den besked hun frygtede, men også vidste var en mulighed: Hun opholder sig ulovligt i Danmark, og både hun og hendes 11-årige søns skæbne afhænger nu af den ansøgning om opholdstilladelse, de skal sende til Udlændingestyrelsen på lige fod med andre nytilkomne.

- Det virker rigtig uvirkeligt. Nu føler jeg, at hele min verden er ved at falde fra hinanden, siger hun.

Sheryll Dufke har to børn. Den yngste, hendes datter, har hun med sin nuværende mand, og derfor er datteren ikke i fare for at blive sendt ud af landet. Men fordi hendes søns far er ukendt, følger han med sin mor.

Sheryll Dufke og hendes 11-årige søn, David. Foto: Privatfoto.

- Jeg føler, vi bliver straffet for noget, mine såkaldte forældre gjorde dengang. Det er ikke, fordi jeg ønsker, at de skal bøde for det. Jeg synes bare, det er uretfærdigt, at jeg skal betale prisen. Og at min søn skal, siger Sheryll Dufke.

Politikere må gribe ind

Det samme mener aktivist Lisbeth Zornig Andersen, der i ’De brændte børn’ forsøgte at hjælpe Sheryll Dufke med at finde svar på, hvorfor hun overhovedet skulle bringes til Danmark.

Hele min verden er ved at falde fra hinanden Sheryll Dufke

- Dybest set var hun jo et barn, der ser ud som om, hun blevet taget med, fordi hun kunne sikre opholdstilladelse i Danmark. Og nu er det så Sheryll, der betaler prisen. Det må simpelthen komme med i betragtningen, når man vurderer hendes sag, siger hun til TV 2 og fortsætter:

- Hvis det her viser sig at være en sag, der kan ende med at true Sherylls og Davids (Sherylls søn, red.) ophold her i Danmark, så håber jeg, der er nogle politikere, der vil gå ind i det her. Det har vi set før i disse sager.

Kender kun et liv i Danmark

Selv tør Sheryll Dufke ikke håbe på, at sagen ender godt.

- Folk har sagt til mig: ”Du bliver nødt til at tro på det. Selvfølgelig er der ikke nogen, der rører ved dine papirer. Du hører til her”. Og i går klokken 14.30 var der nogen, der tog mine papirer fra mig. Så jeg tør ikke tro på noget, siger hun.

I stedet har hun måttet sige op i børnehaven, da hun ikke må arbejde i Danmark uden en opholds- og arbejdstilladelse. Og skulle det ske, at hun og sønnen i allersidste instans må tage til Filippinerne, bryder deres verden sammen, fortæller Sheryll Dufke, der er uddannet kontorassistent.

- Jeg ved ikke, hvad jeg skal gøre, hvis de ender med at sige, at vi ikke må være her. Det river os væk fra alt, vi kender. Jeg har været her i 27 år, min søn er født her og ingen af os kender til andet end at være danskere, fortæller hun.

Det har ikke været muligt at få en kommentar fra Udlændingestyrelsen. I afgørelsen, som TV 2 har fået indsigt i, lyder det dog, at Sheryll Dufkes nye ansøgning om opholdstilladelse vil blive behandlet som en hastesag.

Sheryll Dufke har ikke længere kontakt med dem, hun troede var sine forældre.